Ehdotus EUROOPAN PARLAMENTIN JA NEUVOSTON ASETUKSEKSI [otsonikerrosta heikentävistä aineista annetun] asetuksen (EY) N:o .../2000 muuttamisesta osittain halogenoitujen kloorifluorihiilivetyjen kiintiöiden myöntämisen vertailuvuoden osalta

(komission esittämä)

PERUSTELUT

Tämä ehdotus, joka koskee otsonikerrosta heikentävistä aineista annetun Euroopan parlamentin ja neuvoston asetuksen muuttamista, on tarpeen, koska kyseiseen asetukseen nyt sisältyvä päivämäärä osittain halogenoitujen kloorifluorihiilivetyjen kiintiöiden myöntämisen määrittämiseksi on epäasianmukainen ja, jos päivämäärää ei muuteta, yhteisö voitaisiin haastaa oikeuteen.

2000/0170 (COD)

Ehdotus EUROOPAN PARLAMENTIN JA NEUVOSTON ASETUKSEKSI [otsonikerrosta heikentävistä aineista annetun] asetuksen (EY) N:o .../2000 muuttamisesta osittain halogenoitujen kloorifluorihiilivetyjen kiintiöiden myöntämisen vertailuvuoden osalta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 175 artiklan 1 kohdan,

ottavat huomioon komission ehdotuksen [1],

[1] EYVL C

ottavat huomioon talous- ja sosiaalikomitean lausunnon [2],

[2] EYVL C

ottavat huomioon alueiden komitean lausunnon [3],

[3] EYVL C

noudattavat perustamissopimuksen 251 artiklassa määrättyä menettelyä [4],

[4] EYVL C

sekä katsovat seuraavaa:

(1) Otsonikerrosta heikentävistä aineista ... päivänä ...kuuta ... annetussa Euroopan parlamentin ja neuvoston asetuksessa [5] asetetaan vuosi 1996 osittain halogenoitujen kloorifluorihiilivetyjen (HCFC-yhdisteet) kiintiöiden myöntämisen vertailuvuodeksi. Vuoden 1996 jälkeen tilanne HCFC-yhdisteiden markkinoilla on merkittävästi muuttunut tuojien osalta, ja vuoden 1996 säilyttäminen vertailuvuotena johtaisi siihen, että monet tuojat menettäisivät tuontikiintiönsä. Yleisenä sääntönä kiintiöiden olisi perustuttava viimeisimpiin ja edustavimpiin saatavissa oleviin lukuihin, tässä tapauksessa vuoden 1999 lukuihin, ja näin ollen vuoden 1996 säilyttäminen vertailuvuotena voidaan katsoa perusteettomaksi, ja se saattaisi myös johtaa syrjimättömyyden ja oikeutettujen odotusten periaatteen rikkomisen.

[5] EYVL L

(2) Sen vuoksi asetusta (EY) N:o .../2000 olisi muutettava,

OVAT ANTANEET TÄMÄN ASETUKSEN:

1 artikla

Korvataan asetuksen (EY) N:o .../2000 4 artiklan 3 kohdan i alakohdan h alakohdassa ilmaisu "1996" ilmaisulla "1999".

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

VAIKUTUSTEN ARVIOINTI EHDOTUKSEN VAIKUTUS YRITYSTOIMINTAAN JA ERITYISESTI PIENIIN JA KESKISUURIIN YRITYKSIIN (PK-YRITYKSIIN)

Ehdotuksen nimi

Ehdotus asetukseksi HCFC-yhdisteiden kiintiöiden myöntämisen vertailupäivämäärästä ja otsonikerrosta heikentävistä aineista annetun Euroopan parlamentin ja neuvoston asetuksen (EY) N:o .../2000 muuttamisesta.

Asiakirjan viitenumero

Euroopan parlamentin ja neuvoston asetus (EY) N:o .../2000.

Vaikutukset liiketoimintaan

* Uuden asetuksen 4 artiklan 3 kohdan i alakohdan h alakohdassa yhdistetään osittain halogenoitujen kloorifluorihiilivetyjen (HCFC-yhdisteet) markkinoille saattamista kalenterivuosina 1999-2002 koskevien kiintiöiden myöntäminen tuottajille ja tuojille näiden markkinaosuuteen vuonna 1996. Yritykset, jotka aloittivat HCFC-yhdisteiden tuotannon tai tuonnin kalenterivuoden 1996 umpeuduttua, eivät näin ollen voisi saattaa HCFC-yhdisteitä markkinoille vuosina 1999-2002.

* Markkinoille saatettavien HCFC-yhdisteiden kokonaismäärä on 8079 ODP-tonnia (Montrealin pöytäkirjasta peräisin oleva yläraja). Vuonna 1996 myönnettiin tuottajille 7836 ODP-tonnia (97% kokonaiskiintiöstä) ja tuojille 243 ODP-tonnia; vuonna 1999 luvut olivat 7756 ODP-tonnia (96% kokonaiskiintiöstä) tuottajille ja 323 ODP-tonnia tuojille. Yhteisön tuottajien kiintiöt ovat hieman pienentyneet, mutta kiintiöiden suhteelliset osuudet tuottajien välillä ovat pysyneet samoina vuoden 1996 jälkeen.

* Vuoden 1996 jälkeen tilanne tuotanto- ja tuontimarkkinoilla on muuttunut merkittävästi tuojien lukumäärän osalta. Monet yritykset, jotka nyt tuovat HCFC-yhdisteitä nykyisen asetuksen (EY) N:o 3093/94 perusteella, eivät tuoneet HCFC-yhdisteitä vuonna 1996. Niistä 32 tuojasta, joille komissio myönsi kiintiöitä vuonna 1999, 27 tuojaa menettäisi kiintiönsä vuonna 2001, jos vertailupäivämääränä pidetään vuotta 1996, ja muiden osalta kiintiöt pienenisivät merkittävästi. Markkinoille saatettavien HCFC-yhdisteiden kokonaismäärä pienenisi noin 250 ODP-tonnilla.

* Kun otetaan huomioon uuden asetusehdotuksen antamisesta vuonna 1998 kulunut aika ja se, että HCFC-markkinat ovat merkittävästi muuttuneet vuoden 1996 jälkeen, vuoden 1996 valintaa vertailuvuodeksi voidaan pitää perusteettomana ja se voisi myös johtaa syrjimättömyyden ja oikeutettujen odotusten periaatteen rikkomiseen. Yhteisön lainsäädännön yleisenä sääntönä on, että kiintiöiden olisi perustuttava viimeisimpiin ja edustavimpiin saatavissa oleviin lukuihin, tässä tapauksessa vuoden 1999 lukuihin.

* Jos vuosi 1996 säilytetään vertailuvuotena, monet pienet ja keskisuuret yritykset menettäisivät äkkiä niiden liiketoiminnan kannalta välttämättömät HCFC-yhdisteiden kiintiöt. Vertailupäivämäärän muuttamisesta on hyötyä näille yrityksille ilman, että se vaikuttaisi siihen HCFC-yhdisteiden kokonaismäärään, joka voidaan tuoda, eikä sillä näin ollen myöskään olisi haitallista vaikutusta ympäristöön.